Præterea censeo: Kulturkrig?
Af Bamses Uvenner
Man er i øjeblikket i færd med at køre det tunge skyts frem i den danske undervisnings- og kulturdebat. Først affyrede undervisningsminister Ulla Tørnæs en mindre litterær kanon, og nu er kulturminister Brian Mikkelsen på vej med en stor national kulturkanon, der skal (ind)ramme en hel række kunstarter - heriblandt filmen.
Berlingske Tidende, filmmagasinet Ekko og flere andre har annonceret deres deltagelse i våbenkapløbet med egne kanoner, og statsministeren overvejer derfor undtagelsesvis at give køb på sine principper ved at sætte en smagsdommer til at udpege en sejrsherre.
Fremfor at kaste mere krudt på bålet vil vi her blot nøjes med at bringe det første eksklusive billede af Kanonkongens arbejde med at støbe kuglerne og lade kanonen. "Selvom det måske kunne se ud som om, jeg er ved at skyde mig selv i foden [vist nok en kaliber 43, red.], så er det ingenlunde tilfældet", udtaler krigsministeren.
Fyr den af, Brian!
Om Præterea censeo
Præterea censeo er et fast indslag i 16:9. Her får skiftende skribenter og tegnere spalteplads til - under pseudonym - at komme med mere eller mindre seriøse ud- og indfald mod alle sider af filmens verden. En skønsom blanding af ucensurerede krigs- og kærlighedserklæringer. Ordet er frit ...
Gem/åben denne artikel som PDF (85 Kb)